ཕྱི་ལོ་༡༩༥༩ལོར་རྒྱ་གར་ལ་བཙན་བྱོལ་དུ་འབྱོར་མ་ཐག་རྒྱ་གར་ནང་ཕྱི་ནང་གཉིས་ཀྱི་སློབ་སྦྱོང་གནང་རྒྱུའི་གོ་སྐབས་ཐོབ་འདུག་པ་དང༌།དེ་ནས་ལས་བྱེད་ཀྱི་སློབ་ཐོན་རྗེས་ཕྱི་ལོ་༡༩༧༣ནས་གཞིས་ཆགས་དང་མཉམ་འབྲེལ་འདྲ་མིན་ཁག་ཏུ་ཕྱག་ལས་རྒྱ་ཆེ་གནང་ཡོད།དེ་ཡང་མཉམ་འབྲེལ་དངུལ་གཉེར་དང༌།རུམ་འཐག་བཟོ་གྲྭའི་འགན་འཛིན།མཉམ་འབྲེལ་དྲུང་ཆེ།ས་གནས་འགོ་འཛིན།མཉམ་འབྲེལ་ཚོགས་གཙོ།ས་གནས་གཞོན་ནུའི་དྲུང་ཆེ་དང་ཚོགས་གཙོ།ས་གནས་འོས་བསྡུའི་འགན་འཛིན།ས་གནས་འཕགས་བོད་མཛའ་འབྲེལ་གྱི་དྲུང་ཆེ།སྦིར་དང་ལ་དྭགས་ས་ཁུལ་ས་གནས་འཆར་འགོད་ལས་འཛིན་པ།ལྡི་ལི་དོན་གཅོད་ཁང་དུ་རྩིས་འབྲེལ་ལས་དོན།དཔལ་འབྱོར་ལས་ཁུངས་སུ་རྩིས་འབྲེལ་ལས་དོན་དང་གནས་འབྲེལ་པ།ཆེས་མཐོའི་ཁྲིམས་ཞིབ་ཁང་དུ་ཟུང་འབྲེལ་དྲུང་ཆེ་དང༌།དྲུང་ཆེ་ལས་འཕར་གྱི་གནས་རིམ་ཐོག་ཁྲིམས་ཡིག་ཁག་གསུམ་གྱི་རྩོམ་སྒྲིག་ཚོགས་མི་དང་ཁྲིམས་འབྲེལ་འཛིན་སྐྱོང་དང་བཅས་པའི་ལས་འགན་བཞེས་མྱོང་ཡོད་པ་མ་ཟད།བཀའ་དྲུང་ཡིག་ཚང་དུ་བཀའ་ཤག་སྐབས་བཅུ་གཉིས་པའི་བཀའ་བློན་ཁྲི་པ་མཆོག་གི་དབུས་བཀའ་ཤག་ལྷན་ཚོགས་སུ་ཚོགས་དྲུང་གི་མཐུན་འགྱུར་ཞུ་རྒྱུ་དང༌།རྒྱུན་དུ་བཀའ་དྲུང་ལས་འཕར་གྱི་ལས་འགན།བཀའ་དྲུང་མ་བཞུགས་པའི་སྐབས་སུ་བཀའ་དྲུང་ལས་ཚབ་སོགས་ཀྱི་ལས་འགན་བཞེས་ཡོད།དེ་ཡང་ལོ་ཡུན་གཅིག་ཙམ་རིང་བཀའ་དྲུང་ལས་ཚབ་ཀྱི་ལས་འགན་སྤྱི་དང༌།བྱེ་བྲག་བཀའ་ཤག་སྐབས་བཅུ་གཅིག་པའི་སྐབས་དུས་ཐུང་བོད་གཞུང་གི་སྤྱི་ཁྱབ་ཁྲིམས་རྩོད་པར་བསྐོ་གཞག་གནང་ཡོད།ཕྱི་ལོ་༢༠༠༦ཟླ་༡ཚེས་༢༦ཉིན་དྲུང་ཡིག་ཆེན་མོར་གནས་སྤར་དང་སྦྲགས་ཕྱི་ལོ་༢༠༠༦ཟླ་༢ཚེས་༡༦ནས་ཆོས་རིག་ལས་ཁུངས་ཀྱི་དྲུང་ཆེར་ལས་འགན་བསྐོ་གཞག་གནང་བ་ལྟར་མཛད་འགན་བཞེས།ཕྱི་ལོ་༢༠༠༨ཟླ་༥ཚེས་༡༢ཉིན་ཚོགས་དྲུང་དུ་གནས་སྤོ་བསྐོ་གཞག་བྱུང་ཡང་དུས་ཚོད་ཀྱི་རྐྱེན་པས་ལས་བཅར་ཞུ་མ་དགོས་པ་བགྲེས་ཡོལ་སྔ་སྣུར་ཞུས།